
Jennifer Hayward

har elsket kjærlighetsromaner helt siden hun leste søsterens bøker som en flukt i den vanskelige tenåringstiden. Hennes karriere innen journalistikk og PR har ført henne rundt om i verden og har gitt mye godt stoff til de fengslende og sexy historiene hennes – alle iblandet litt humor.

Jennifer bor i vakre Nova Scotia sammen med ektemannen og en sønn.

 




Denne er til deg, Dottie Auletto




1

Cristiano Vitale hadde nettopp drukket en styrkende, mørk espresso da markedssjefen hans dukket opp på kontoret. Han så sliten ut, bare uker før lanseringen av den viktigste kolleksjonen i Francesco Vitales historie.

Det legendariske italienske motehuset Francesco Vitale, grunnlagt for over et halvt århundre siden av Cristianos avdøde bestefar, sto foran en massiv gjenfødelse, som var svært viktig for selskapet han hadde brukt et tiår på å bygge opp igjen.  Å slukke nok en brann før han i det hele tatt hadde rukket å lese e-postene sine, var ikke slik han hadde lyst til å starte dagen. Men han var sikker på, ut fra frustrasjonen som sto skrevet i Antonio Bragas stressede ansikt, at han ikke hadde noe valg.

Han lente seg tilbake i stolen og ba markedssjefen sette seg. «Du har fem minutter på deg før jeg skal i møte med advokatene. Gjør det raskt.»

Antonio ignorerte stolen han tilbød ham, og gikk bort til vinduet og stirret ut på den storslåtte utsikten over Milano. Hver muskel i den veltrente kroppen var anspent. «Du må gjøre meg en tjeneste.»

Cristiano hevet et øyebryn. En interessant måte å starte samtalen på, med tanke på maktforskjellen mellom de to. «Hva er det?»

Antonio snudde seg og lente hoften mot vinduskarmen. «Er du i London i kveld?»

«Si.» En forretningsreise han helst ville vært foruten, men som var helt nødvendig. «Vil du bli med?»

«Nei.» Antonio strøk en hånd gjennom det korte, mørke håret og så ut som om den tanken skremte ham. «Jeg har en reklamekampanje som skal ferdigstilles og en TV-reklame som skal spilles inn, og jeg har ikke tid til noen av delene.» Han festet blikket på Cristiano. «Det er Jensen Davis.»

Nakkehårene til Cristiano reiste seg. Den amerikanske supermodellen Jensen Davis, som var varemerkets ansikt utad, hadde skapt kaos for ham i flere uker med ødeleggende overskrifter. Og han betalte henne millioner for oppdraget! Skandaløse, slibrige overskrifter med kraft til å sverte FVs ettermæle på et tidspunkt da de hadde minst råd til det.

«Hva har hun gjort nå?» knurret han.

Antonio la en av Londons dagsaviser på skrivebordet. På forsiden var det et bilde av den tjueseks år gamle Jen som snublet ut av en klubb i en oppsiktsvekkende rød kjole, i det som så ut som de tidlige morgentimene.

Det kastanjefargede håret hennes falt som et silketeppe over skuldrene, de fantastiske ibenholtfargede øynene ble fremhevet av mørk sminke. Hun var den vakreste kvinnen han noensinne hadde sett. Det perfekte lerretet for FV-merket.

Han skannet teksten under fotografiet og ble stadig mer engstelig.

Catwalk Catfight!

Jensen Davis, den heteste modellen på catwalken, fortsatte sin oppsiktsvekkende oppførsel den siste tiden, og havnet i en offentlig catfight med prinsesse Juliana Margues i går kveld på Zoro. Det ryktes at det var en uenighet om Davis’ nakne lek i en italiensk fontene med prins Alexandre av Santeval, prinsessens av-og-til-beundrer.

Etter den livlige ordvekslingen, som inneholdt en skrikende kamp og en drink Margues angivelig kastet på Davis, gjorde den amerikanske supermodellen en rask retrett med følget sitt.

Man kan bare lure på hvor langt dette vil gå før slottet griper inn. Jeg tipper det ikke tar lang tid.

I mellomtiden er Davis klar til å fronte Designer Extravaganza til støtte for London Hospital Foundation denne kvelden.

Cristiano ble rød i ansiktet. Fontenehendelsen i Roma hadde vært ille nok, og nå var Davis i ferd med å stelle i stand en skandale med en kongelig. Det var en grense for hennes påfunn, og han hadde blitt forsikret om at hun hadde lagt den uansvarlige oppførselen bak seg og blitt profesjonell.

Han trakk pusten dypt inn. «Jeg ba deg om å ta deg av dette, Antonio. Det er for mye. Troppo.»

«Jeg har prøvd», forsvarte Antonio seg heftig, «men til ingen nytte. Og agenten hennes har ikke vært til noen hjelp.»

«Fordi hun er ute av kontroll», tordnet Cristiano. «Hun har samlet opp barregninger på tretti tusen euro i Monaco på ville festkvelder … Hun vanærer hellige fontener i Roma … Hun stikker av fra sitt FV-ansvar. Pascal går snart fra vettet», sa han og siktet til sin nye stjernedesigner, som skulle overta bestefarens plass som kreativ leder av selskapet. «Han kan ikke fullføre kolleksjonen uten henne. Hun er umulig», sa han og slo ut med hendene. «Hun dukker bare opp når hun vil.»

Antonio strøk en håndflate over pannen. «Hun er vanligvis profesjonell når det gjelder arbeidet sitt. Jeg aner ikke hva som skjer med henne. Hvordan jeg skal håndtere dette.»

Cristiano skjøv avisen fra seg. Han hadde sett gjennom fingrene med noen av Davis’ oppsiktsvekkende stunts, fordi de bare hadde en tendens til å øke populariteten hennes, og dermed FVs merkevare. Men disse siste utspillene? De hadde potensial til å skade både hennes eget varemerke og Francesco Vitales hvis de fortsatte.

«Må jeg minne deg på at vi har satset alt på henne, Antonio? At hun er midtpunktet i alt vi har skapt? At jeg gikk imot Francescos uttrykkelige ønske på grunn av din anbefaling, en beslutning som sannsynligvis får ham til å snu seg i graven?»

«Det står jeg fast på. Jen Davis er den viktigste influenseren på kloden når det gjelder generasjonen vi må fange opp hvis dette selskapet skal overleve. Unge kvinner ønsker å være som henne, Cristiano. Hun gjør klærne våre attraktive igjen. Populariteten vår har doblet seg siden hun kom om bord.»

«Som vil styrte ned i undergrunnen hvis hun fortsetter slik.»

«Jeg skal ikke la det skje», forsikret Antonio ham. «Ja, det har vært noen tøffe uker. Men hun kommer til å levere. Det gjør hun alltid.»

Cristiano pustet dypt ut. Han hadde ansatt Davis, som bestefaren hans ikke hadde godkjent, det mest gjenkjennelige ansiktet i USA fra hennes dager som motebesatt tenåring i Hollywood-familiens realityshow, for å gjøre Francesco Vitale-merket relevant igjen. Men det var ikke en beslutning han hadde tatt lett på.

Han hadde vegret seg for å ansette Davis da markedsføringsteamet hans først la frem navnet hennes, sikker på at hun med sin fortid som vill ungdom ville skape mer trøbbel enn hun var verdt. Men han hadde ikke kunnet benekte innflytelsen hun hadde hatt på moteverdenen. Heller ikke makten hun hadde over den rådende popkulturen. Han hadde gått med på å se en fotografering hun holdt på med, og var sikker på at han ville snakke seg selv fra det innen han forlot rommet. I stedet hadde han blitt like betatt av skjønnheten hennes som alle de andre som var til stede. Av magien hun hadde skapt foran kameraet.

Magefølelsen hadde sagt ham at hun var den rette – en kamp han hadde utkjempet med bestefaren, som hadde foretrukket en tradisjonell italiensk modell fremfor jokeren Jen representerte, helt til bestefaren motvillig hadde gitt ham medhold. En avgjørelse han nå måtte revurdere, med tanke på Davis’ uberegnelige oppførsel. Irriterende, for han hadde ikke tid til å stille spørsmål ved noen del av sin ambisiøse plan.

Han sendte Antonio et hardt blikk. «Hva er planen din? Jeg antar at du har en.»

«Si.» Antonio trakk i slipset sitt, en ukarakteristisk nervøs gest til å være en så selvsikker og briljant markedsføringsguru. «Jeg tenkte du kanskje ville komme på Designer Extravaganza i kveld. Snakk med Jen. Fortell henne hvor viktige de neste ukene blir for selskapet. Når det kommer fra deg, tror jeg det vil ha større gjennomslagskraft. Med mindre», la han nølende til, «du vil at jeg skal bli med deg og gjøre det selv.»

Cristiano gned en hånd over kjevestubbene. Han hadde ikke kapasitet til dette. Han hadde tre store kriser på to forskjellige kontinenter og en utdatert forsyningskjede som gjorde livet hans til et helvete. Han måtte få i land en stor investeringsavtale for å få det hele til å gå rundt, noe som slett ikke var sikkert for øyeblikket, for ikke å snakke om et dusin andre mindre branner som ventet på å bli slukket. Men siden alt hvilte på Pascal Ferraris debutkolleksjon for FV, en kampanje som Davis var midtpunktet i, hadde han ikke noe annet valg enn å gripe inn.

Hvis ingen andre kunne kontrollere den nye stjernen hans, fikk han ordne opp selv. Fiasko var ikke noe alternativ.

Han så på Antonio, fast og besluttsomt. «Fokuser på kampanjen. Jeg skal ta meg av Davis.»

*

Jen Davis absorberte den hektiske atmosfæren bak scenen i det historiske, glamorøse Guildhall i London. Hun var utslitt. Vanligvis var det den elektriske forventningen til de adrenalinfylte øyeblikkene på scenen som ga henne den energien hun trengte for å gjennomføre de høyenergiske opptredenene hun var kjent for, og som hadde gjort henne til verdens beste modell. I natt hadde hun imidlertid bare sovet fire timer, halvparten av det hun trengte, og hun var så utslitt av den siste månedens ubarmhjertige program at hun knapt visste hvilken by hun befant seg i.

Denne gangen hadde det kanskje vært lettere å registrere hvor hun befant seg enn andre ganger, om ikke annet fordi hun hadde måttet kjempe seg gjennom en mengde paparazzier da hun forlot hotellet, som alle krevde å få vite om gårsdagens krangel med prinsesse Juliana, en scene hun helst ville glemme.

Hva har du å si til prinsesse Julianas påstand om at du har stjålet forloveden hennes?

Har du en affære med prins Alex?

Hva synes palasset om alt dette?

Hun hadde ignorert dem alle og glidd inn i baksetet på den ventende bilen. Men hun var ikke dum nok til å tro at det ville ende der. Det ville bli måneder med tabloide overskrifter. Endeløse spekulasjoner. Latterlig dramatikk produsert av en kongehusbesatt presse som ikke kunne få nok av historien.

Alt sammen fordi hun hadde gitt etter for morens desperate bønn om en siste tjeneste før showet Hollywood Divas ble lagt på is. Moren, en falmende filmlegende, delte tiden sin mellom sine beryktede bedrifter på og utenfor skjermen, perfekt stoff til det populære realityprogrammet hun medvirket i hver uke sammen med en rekke tidligere A-stjerner. Men nå, etter at Jen og søstrene hennes hadde forlatt serien og nektet å delta i stuntene moren gjorde, hadde seertallene for det ti år lange programmet stupt, og produsentene truet med å legge ned serien med mindre et stunt i sesongavslutningen kunne gi et stort løft i seertallene.

Jen, som var fast bestemt på å holde avstand til det livet hun hadde lagt bak seg, hadde blankt nektet å vurdere hele fontenestuntet, helt til moren hadde brutt sammen i gråt og hulket over at hun ikke ville ha noe igjen hvis showet også ble borte. At hun ville være blakk. Noe Jen visste var sant, siden hun hadde forsørget moren i halvannet år. Hun kunne heller ikke be om hjelp fra søstrene Ava og Scarlett, som drev en nystartet designvirksomhet og butikk på Manhattan, og som ikke hadde noen ekstra penger å avse. Dermed falt alt dette tilbake på henne.

Noe hun kanskje hadde klart å håndtere hvis hun ikke også hadde måttet takle ettervirkningene av morens store stunt på slutten av sesongen. Fontene-episoden, som fortsatte å hjemsøke Jen, selv i søvne.

Det som hadde begynt som et uskyldig stunt som involverte en historisk fontene i Roma og nakenbading med hennes gode venn Alex, hadde virket harmløst nok. Helt til han brukte det som en taktikk for å få tilbake eksforloveden sin. Hun ante ikke at Alex hadde planlagt å la henne henge i løse lufta midt i ryktene om en affære, og nektet å korrigere de slibrige overskriftene som hadde versert, i håp om at Juliana skulle komme løpende tilbake til ham. Noe hun, etter prinsessens oppførsel kvelden før å dømme, var i ferd med å gjøre.

«Jeg gjorde deg en tjeneste», hadde Alex protestert da hun hadde ringt for å be ham om å dempe ryktene. «Jeg reddet serien.» Det var teknisk sett sant, og som garanterte moren enda et år på lufta. Men hva med henne? Hennes rykte? Den profesjonaliteten hun hadde jobbet så hardt for å opparbeide seg? Hun hadde ikke gått med på dette. En tabloid ildstorm som var ute av kontroll.

Jacob, frisøren hennes, gjorde seg ferdig og avsluttet med en sky av hårspray. Hun sukket tungt. Egentlig burde hun ha visst bedre. Mediene forvrengte alltid fakta slik at de passet til det de var ute etter. For ikke å snakke om at det alltid var nytteløst å gi etter for moren. Det skapte alltid flere problemer enn det løste.

Til syvende og sist var dette hennes feil.

«Men helt ærlig», sa Lucy Parker, en britisk modell med en ondskapsfull humor. «Hva er det som foregår mellom deg og Alexandre? Du kan fortelle meg det. Jeg kommer ikke til å si noe. Dere kan umulig bare være venner.»

«Det er vi», svarte Jen sliten, for det som virket som hundrede gang. «Hvorfor er det så vanskelig å tro?»

«Fordi han er nydelig. Arvingen til en formue. Og dere var nakne i den fontenen.»

«Vi var ikke nakne. Jeg hadde undertøy på.» Noe pressen ikke hadde funnet det passende å trykke. «Og det var bare en spøk.»

«Hvem bryr seg om prins Alexandre?» Millie, en av de franske modellene, avbrøt dem da hun ankom i et sus av glitrende stoff. «Cristiano Vitale er her. Mon Dieu», sukket hun, «han er den deiligste mannen jeg noensinne har sett. Vakker, men ikke så vakker at han er perfekt. Vakker i mannlig forstand. Jeg møtte ham en gang, og jeg kunne ikke engang se rett på ham. Han er så fantastisk. Han er rett og slett skremmende.»

Jens mage trakk seg sammen. Var Cristiano Vitale her? Hvorfor det? FV skulle ikke være til stede her i kveld. Tankene hennes fløy tilbake til de siste ukenes oppsiktsvekkende overskrifter. Den paniske meldingen hun hadde fått fra agenten sin på vei hit i kveld, en melding hun ikke hadde besvart fordi hun var sent ute.

RING MEG, var alt det hadde stått.

Millie festet et blikk på Jen. «Er han her sammen med noen?»

«Jeg vet ikke.» Hun hadde ikke sett Cristiano Vitale siden den aller første fotograferingen for selskapet, der han hadde hersket som kongen av England. Hun hadde fått det bestemte inntrykket av at han hadde vært der for å forsikre seg om at han ikke hadde sløst bort millionene sine.

«Han skal gifte seg med den vakre sosietetsdamen Alessandra Grasso», påpekte en spansk modell.

«De er av og på», slengte Millie tilbake. «Og akkurat nå er de av. Han er fritt vilt.»

«Jeg ville gjort et forsøk», sa Lucy og viftet med et håndholdt speil.

Jen strøk fuktige håndflater over skjørtet på den elegante sølvkjolen sin. Det var en million grunner til at Cristiano Vitale var her, resonnerte hun. Han kunne være i byen i forretninger. Han kjente kanskje noen av de fremmøtte. Men, innrømmet hun, dette var utenom det vanlige for ham, for ryktene sa at han var svært opptatt med å gjennomføre omfattende endringer for at motemerket, som hun i det stille hadde elsket helt siden hun var tenåring, skulle overleve.

De fikk beskjed om at det var to minutter til showet startet. Jen trakk pusten dypt og forsøkte å samle seg. Tjue minutter, så ville alt dette være over. Alt hun trengte å gjøre var å sette den ene foten foran den andre til hun var ferdig med de tre garderobeskiftene, så var showet over. Hun ville avlegge etterfesten et kjapt besøk, komme seg ut tidlig og få seg litt sårt tiltrengt søvn før flyet til Paris.

Hun tok plass ved inngangen til scenen, som den første i køen for å starte kvelden. Tok inn den storslåtte arkitekturen i den praktfulle gotiske salen, det blendende lyset, det fullsatte, summende publikummet.

«Rekognoser litt», hvisket Lucy i øret hennes. «Finn ut hvor han er.»

Musikken økte sakte i volum, og lysene ble dempet. Adrenalinet strømmet gjennom årene hennes og førte henne til det magiske stedet der det bare var henne og catwalken foran henne. Og så kom signalet hennes.

Hun trådte inn i rampelyset, ventet på at publikum skulle registrere henne, og så, da musikken nådde sitt høydepunkt, begynte hun å gå med sin selvsikre gange, hoftene vugget mens de lange skrittene spiste opp avstanden, en feminin blomstring i gangen som agenten hennes likte å kalle hennes hemmelige kraft.

Da hun nådde enden av catwalken, stoppet hun opp for å posere og konsentrerte seg om å vise frem den nydelige kjolen fra alle vinkler, og hver eneste skimring i stoffet avslørte enda en nøye utført detalj. Hun ble stående i rommet et langt øyeblikk, mens blitzlampene gikk av i en blendende kaskade, og endelig fikk hun øye på ham.

Han satt på første rad, ved siden av direktøren for showet, og hun følte den fulle kraften fra Cristiano Vitales blå blikk som traff henne som en slegge. Blikket hans gled over henne, og han betraktet den utsøkte kjolen med et uleselig blikk. Men det var øynene hans som avslørte følelsene som drev ham. Han var rasende. Rasende. Hun kunne føle det stråle ut fra ham som en usynlig kraft. Og plutselig visste hun at det ikke var tilfeldig at han var her.

Hun var i store vansker. Og det eneste hun kunne gjøre, var å ta konsekvensene. Bokstavelig talt.

Hun sendte et kyss til publikum og gikk tilbake for å skifte, og klarte på en eller annen måte å komme seg gjennom resten av showet. Da hun etter visningen fikk beskjed om at Cristiano Vitale ville treffe henne, ble hun ikke overrasket, selv om det ikke gjorde henne mindre nervøs. Hun følte seg faktisk litt kvalm.

Hun vurderte å snike seg ut bakdøren, men det ville omdefinere begrepet karrierebegrensende trekk.

Det var best å få det overstått. Hun lot sminken være på, for hun følte seg mindre sårbar med den, tok på seg den olivengrønne kjolen som designeren hadde valgt til henne, og lot håret falle løst nedover ryggen. Hun betraktet seg selv i speilet, og forbannet seg selv for at hun var så uvanlig blek. Men mannen kunne i det minste ikke se inn til hennes indre uro.

Hun grep clutchen og gikk ned trappene til den store salen, der etterfesten ble holdt.

Vanligvis var det nå hun kunne slappe av, men i kveld klarte hun ikke å gjøre det, og øynene hennes skannet folkemengden for å få et glimt av Cristiano Vitale.

Det tok ikke lang tid. Hvis ikke blikket hennes hadde blitt trukket mot ham, kunne hun bare ha fulgt blikket til de andre kvinnene i salen – til mannen som sto lent mot en av de tykke søylene. Han var kledd i en mørkegrå, tredelt dress som brøt med trenden av svart i rommet, den hvite skjorten lyste skarpt mot den mørke huden hans, og det sølvgrå slipset var selve symbolet på elegant europeisk stil.

Som ikke sluttet med dressen. Det var der i det perfekt klippede, mørke håret som var strøket tilbake fra ansiktet. I de kostbare mansjettknappene i gull. Hendene var stukket ned i lommene, det fine stoffet i dressen satt stramt over de kraftige musklene, og han var den mest fengslende mannen hun noen gang hadde møtt. Han var sexy på en måte som få kvinner kunne motstå.

Hun tvang seg til å gå mot ham og stoppet da hun var bare noen centimeter fra ham. «Cristiano», hilste hun på ham.

«Jen», sa han, bøyde hodet og strøk munnen mot kinnet hennes i et typisk italiensk kjærtegn. Noe som på ingen måte føltes typisk for henne. Det føltes nervepirrende og foruroligende, på en måte hun aldri hadde opplevd før.

Blikket hans gled over henne, betraktet kjolen med en dyp utringning og de smarte utskjæringene som var designet for å vise frem kurvene hennes. En ufrivillig skjelving gikk gjennom henne da han vendte blikket mot ansiktet hennes, med et mørkt glimt i øynene. I et lite øyeblikk kunne hun nesten forestille seg at raseriet hun hadde absorbert fra ham på scenen nå var farget av en helt annen følelse – en ren, uforfalsket kjemi som formelig gnistret mellom dem og ga gjenklang i henne.

Det måtte hun ha innbilt seg, tenkte hun skjelvende, mens de lange, mørke vippene hans gled ned og skjulte det blå blikket, for hun var sikker på at sinne var den dominerende følelsen hans. Noe som fikk henne til å ønske at designeren hadde valgt en annen kjole for kvelden. Mindre vamp og mer … sofistikert, slik at hun ikke følte seg så utsatt. Men det var for sent for det nå.

Hun rettet skuldrene og la hodet bakover for å se opp på ham, nektet å la seg skremme. «Jeg ante ikke at du skulle være her», sa hun. «At noen fra FV skulle være her.»

«Jeg var i byen på forretningsreise i dag. Richard Worthington er en venn av meg.» Han tok en slurk av drinken, før han lente seg tilbake mot veggen. «Jeg tenkte også at med på alle overskriftene du har skapt de siste ukene, ville det kanskje være en god idé om vi tok en prat.»

Der var den. Misnøyen hun hadde visst ville komme. Han kastet ikke bort tid på å komme til poenget, men på den annen side virket han ikke som en mann som sløste med tiden. Han var alltid opptatt av forretninger, etter det hun hadde hørt.

Hun svelget. «Mediene liker å blåse opp ting. Jeg ser dessverre ut til å være et av favorittmålene deres.»

«Fordi du gjør deg selv til et. Du har bygget en karriere ut av det.»

«Vel … ja.» Hun bet seg i leppen, overrumplet av den sylskarpe vurderingen. «Det gjelder kanskje for fortiden, men ikke så mye for nåtiden.»

Han hevet et bryn. «Så du og følget ditt har ikke hatt en barregning på trettitusen euro i Monaco i løpet av en vill festkveld der hotellrommene ble rasert? Det var noen andre enn deg som var naken midt i Trevifontenen ved midnatt … En dobbeltgjenger, kanskje? Og det er klart at den drinkkastende hendelsen med prinsessen bare var et utslag av pressens fantasi?»

Hun ble varm i kinnene. Barregningen hadde vært morens, men det var ikke noe hun kunne fortelle, for morens alkohol- og spilleproblemer var en dyp, mørk familiehemmelighet som hun og søstrene hadde holdt skjult i over ti år. Hun kunne heller ikke avsløre at fontenestuntet hadde vært et produkt av morens desperasjon, for faktum var at hun hadde gjort det. Hun hadde ingen unnskyldning for sin oppførsel. Hun kunne heller ikke benekte drinken prinsessen hadde kastet etter henne, selv om det neppe hadde vært det slagsmålet pressen hadde omtalt det som. Det hadde vært mer i retning av at Juliana hysterisk hadde ropt til henne at hun hadde ødelagt livet hennes, før hun hadde kastet cocktailen på henne. Noe som heller ikke var en imponerende forklaring uten bakgrunnshistorien.

Dermed var en unnskyldning hennes eneste mulighet. «Det var en feilvurdering», sa hun stille. «De siste par ukene. Du skal ikke forvente annet enn profesjonalitet fra meg fra nå av.»

Cristiano Vitale så lenge på henne. «Jeg tror vi har kommet til et punkt der jeg ikke er villig til å ta deg på ordet, Miss Davis. I tilfelle du ikke er klar over det, er jeg midt i en massiv endring av FV-merket. En endring som er nødvendig for FVs arv og omdømme – en arv som du for øyeblikket drar gjennom gjørma.»

Jen ble blek. «Jeg ville ikke sagt det på den måten. Noen vil si at all publisitet er god publisitet.»

«Ikke i dette tilfellet», slengte han skarpt tilbake. «Jeg var villig til å overse noen av de vanlige krumspringene dine, for jeg skjønner at omtalen bygger opp influenser-statusen din og dermed også min egen merkevare. Men det finnes en grense. Representanter for FV-merket drikker seg ikke fulle. De hengir seg ikke til overdrevent offentlige affærer med kongelige, og de vanærer heller ikke nasjonale monumenter i landet der Francesco Vitale ble grunnlagt.»

Nå var det han som forandret på historien. Ingen hadde drukket seg under bordet i Monaco, selv om hun var ganske sikker på at moren bare hadde vært en drink eller to unna. Hun hadde heller ingen affære med Alexandre. Akkurat nå ville hun faktisk helst kvele ham. Men hun var ganske sikker på, med tanke på Cristianos harde, blå blikk, at det neppe ville nytte å komme med forklaringer eller å argumentere.

«Som jeg sa», sa hun stille, «det kommer ikke til å skje igjen.»

«Og så», fortsatte han, som om hun ikke hadde sagt noe i det hele tatt, «er det FV-ansvaret du har avfeid de siste ukene. Ansvar som står i kontrakten din.»

Hun rynket pannen, forvirret. «Unnskyld … hvilket ansvar?»

«American Music Awards-etterfesten, for det første. Et ekstremt viktig merkevaresamarbeid for FV, som du nå har skadet. Antonio ble ydmyket. Så avlyste du Pascals prøver for den nye kolleksjonen. Det burde ha vært din førsteprioritet.»

Hun bet seg i leppen. Det føltes som et slag i ansiktet, med tanke på hvor hardt hun hadde jobbet for FV det siste året, og hvor mye hun hadde gjort for å sikre suksess. Alle de gangene hun hadde gått utover mandatet sitt for å sikre at en kampanje fikk den synligheten den trengte for å ta fyr. Men akkurat nå måtte hun velge sine ord med omhu. «Jeg var så utslitt den kvelden AMA-festen ble holdt, at jeg knapt klarte å stå oppreist. Jeg måtte være i Tokyo dagen etter. Jeg droppet festen, ja, men jeg deltok i prisutdelingen i henhold til kontrakten min, og et bilde av den kom på forsiden av New York Times. Når det gjelder Pascals prøver», avsluttet hun, «forskjøv vi dem bare noen dager.»

«Dager vi ikke har med en TV-kampanje som venter i kulissene. Den dyreste i selskapets historie … i bransjens historie. Det er ikke rom for feil her, Miss Davis, noe du ikke ser ut til å forstå.»

Så urokkelig han var. «Jeg har andre forpliktelser jeg må oppfylle, Cristiano. Vi må alle være fleksible her.»

Uttrykket hans ble enda mørkere. «Vi er fem uker unna lanseringen av Pascals kolleksjon – en kolleksjon som hele verden vil følge med på. Kampanjen for den er ennå ikke ferdig. Du er ansiktet utad for FV-merket – en jobb jeg betaler deg tjue millioner dollar i året for. Den største kontrakten i sitt slag i bransjen akkurat nå. Det finnes ingen andre prioriteringer.»

Hun så raseriet hans, og skjønte det – det gjorde hun. Hun hadde ikke prioritert FV-arbeidet sitt så høyt som hun burde ha gjort. Men hva kunne hun gjøre? Hun hadde kjempet mot den umulige timeplanen sin i månedsvis, en timeplan som Tatiana hadde stappet full, fordi agenten hennes hadde gjort det klart at hun måtte smi mens jernet var varmt. Hvem visste hvor lenge hun ville være på toppen? Og ærlig talt trengte hun pengene hvis moren skulle få beholde huset sitt i Beverly Hills. Men, innrømmet hun, hun måtte også holde Francesco Vitale – hennes viktigste klient – fornøyd.

«Jeg skal snakke med Tatiana», sa hun med sin mest forsonende stemme. «Vi skal komme opp med en plan.»

«Jeg har faktisk allerede en plan», avfeide han henne, «en plan som vil få oss ut av denne knipen du har satt oss i. PR-avdelingen min har utviklet en strategi for å rehabilitere imaget ditt. For å begrense skaden. Et par FV-sponsede veldedighetsarrangementer i løpet av de neste par ukene med global rekkevidde som vil sette deg i et bedre lys. Noe pressen kan fråtse i.»

«Det kommer ikke til å føre dem ut av kurs», protesterte Jen. «Det ville være naivt å tro det. Det ville være bedre å la dette dø ut, slik det utvilsomt vil gjøre.» Etter hvert. «Og dessuten», la hun til, «tror jeg virkelig ikke at jeg kan pakke noe mer inn i de neste par ukene. Jeg har flere oppdrag å gjøre før jeg flyr til Milano, så et filmopptak i Cannes, og så …»

Han avbrøt henne. «Agenten din kommer til å avlyse dem, slik at du kan fokusere på FV.»

Jen ble forvirret. Tatiana kunne umulig avlyse de oppdragene. Ett av dem var en visning i Shanghai for et av hennes favorittmerker innen undertøy. For ikke å snakke om viktige oppdrag i Berlin og Cannes – et av dem for et fremadstormende badedraktmerke hun nettopp hadde signert kontrakt med.

«Det er ikke mulig», sa hun så rolig hun klarte. «Klientene mine er avhengige av meg. De kan umulig erstatte meg så sent i spillet.»

«Det må de.» Han fortsatte fort. «Resten av planen er at du reiser tilbake til Milano sammen med meg i kveld. Du skal bo på eiendommen min ved Comosjøen, der vi fotograferer kolleksjonen, utenfor medienes søkelys, noe sikkerhetsteamet mitt vil sørge for. Ikke ett bilde til, ikke ett stunt til, ikke én indiskresjon til før denne lanseringen, ellers vil jeg personlig si opp kontrakten din.»

Hun kunne ikke tro at han gjorde dette. Den rasjonelle hjernen hennes fortalte henne at han ikke kunne gjøre det – at han aldri ville gjøre det, med tanke på alt han hadde investert i henne. Men en annen del av henne var redd for at han ville gjøre akkurat det.

Hun festet blikket på ham, med bønnfallende øyne. «Dette er ikke nødvendig. Overskriftene kommer til å stoppe, det lover jeg. Jeg kan få alt til å fungere.»

«Det er allerede gjort.» Stemmen var hard. «Dette er avtalen, Miss Davis. Ta den eller la være. Jeg vil råde deg til å tenke deg nøye om før du svarer. For hvis du tror at jeg bløffer, kan jeg forsikre deg om at det gjør jeg ikke. Du er kjernen i kampanjen min. Jeg vil gjøre hva som helst for å sørge for at du er i noenlunde rimelig form til å levere alt du har lovet.»

Hun stirret forferdet på ham. Han forhandlet med det eneste hun ikke hadde råd til å miste – kontrakten hun hadde jobbet hele sin karriere for. For ikke å snakke om det omdømmet hun ville få hvis hun mistet den. Og så var det det faktum at hennes mektige agent i New York tilsynelatende allerede hadde tatt en avgjørelse. Dermed hadde hun ikke noe valg.

«Jeg har tydeligvis ikke noe valg», sa hun og så ham inn i øynene.

«Nei», sa han saklig, «det har du ikke. Vi drar om en time. Gjør deg klar.»

